P. Hrušovský, predseda NR SR: (2004-01-21):
Vážené panie poslankyne, páni poslanci, návrh novely ústavy, ktorý sme predložili spolu s ostatnými navrhovateľmi, posudzovali viacerí ústavní právnici a počas celej doby príprav návrhu sme jeho obsah priebežne konzultoval so zástupcami všetkých parlamentných poslaneckých klubov. V novembri 2003 som inicioval pracovnú cestu do Dánska, na ktorej sa zúčastnili zástupcovia všetkých parlamentných klubov. Keďže sme sa na príprave novely inšpirovali najmä dánskym modelom, požiadal som našich partnerov, aby nám vysvetlili praktickú stránku tejto kontroly a odpovedali na naše otázky, prípadne pochybnosti. Rokovania so zástupcami dánskeho parlamentu ako aj s predstaviteľmi vlády priniesli jasný záver. Tento model sa im osvedčil a nemajú s ním žiadne problémy ani na úrovni parlamentu, ale ani na úrovni vlády. Okrem kontroly pri príprave nariadení, ktoré sa stávajú pre krajinu priamo záväznými, nám ozrejmili výhodnosť takejto formy kontroly aj pri príprave smerníc, ktoré budú musieť transponovať do svojho a v prípade Slovenskej republiky nášho právneho poriadku. Tie krajiny, kde je silný európsky výbor, sú totiž známe tým, že dokážu podstatne skôr a oveľa s menšími spormi preberať smernice do svojich vlastných právnych poriadkov. V krajinách zo silnými výbormi si totiž politické reprezentácie zjednotia názor predtým, ako sa o návrhu hlasuje v Bruseli a tak neskôr nevznikajú konflikty o tom, k čomu minister svoju krajinu svojím hlasovaním zaviazal. Na základe diskusií v Národnej rade s predstaviteľmi jednotlivých parlamentných klubov som si istý, že ide o správnu cestu, ktorú novela ústavy chce riešiť. Efektivita, to je rýchlosť a vynútiteľnosť európskych rozhodnutí, je bezpochyby dôležitá vec, ale nie vždy môže predstavovať najvyššiu prioritu, pretože rozhodnutia v demokratickom prostredí nemusia byť vždy rýchlo prijaté a uplatnené, ale vždy a za každých okolností musia byť legitímne. Dámy a páni, moc parlamentu sa zrodila v Európe. Táto skutočnosť zmenila dejiny. Národné parlamenty sú inštitúciou, ktorých funkcia je dlhodobo vyskúšaná. V systéme zastupiteľskej demokracie sú priamym predstaviteľom vôle ľudu. Členovia parlamentu sú na očiach verejnosti a v dosahu jej kritiky. Členské štáty predstavujú zvrchovanosť národných spoločenstiev. Predovšetkým na ne sa viažu pocity lojality a predovšetkým voči ich predstaviteľom smeruje kritika v prípade, že občania štátu sú s ich správaním, spravovaním verejných vecí nespokojní. Spôsob, akým sa vykonáva kontrola moci občanmi, je overená dlhodobou praxou. Nie je výsledkom nejakej narýchlo zostavenej teórie. Preto členské štáty zostávajú a majú zostať realitou aj po vstupe do Európskej únie a preto musia mať ich predstavitelia dostatočnú právomoc, ale aj dostatočnú kontrolu vykonávania tejto právomoci na obhajobu záujmov svojich občanov. V opačnom prípade sa bude osteň nespokojnosti občanov obracať proti Národnej rade ako inštitúcii, ktorá v ich očiach naďalej ponesie hlavnú zodpovednosť za ich problémy, ktorá však už nebude mať dostatok nástrojov na to, aby ich požiadavky viditeľne obhajovala. To by mohlo mať nepríjemné a nebezpečné dôsledky na stabilitu demokracie, lebo dobré fungovanie demokracie sa dá zabezpečiť len tam, kde ľudia majú oprávnený pocit, že na riadenie spoločných vecí reálne aj vplývajú. Tam, kde sa tento pocit stratí, stráca sa aj lojalita a umiernenosť. Vytvára sa pôda pre radikalizmus a pôsobenie politických dobrodruhov, vytvárajú sa predpoklady pre opätovný nárast nacionalizmu a sociálnej demagógie. Občania musia cítiť a vedieť, že tí, ktorí ich budú reprezentovať v ústredných orgánoch únie, sú neustále pod ich kontrolou. Naše úsilie o jasné vymedzenie úlohy národnej reprezentácie a posilnenie úlohy národného parlamentu je konštruktívnou odpoveďou na výzvy únie na odstránení demokratického deficitu. Je v záujme budúcnosti nás a v budúcnosti celého európskeho projektu. Vážené panie poslankyne, páni poslanci, chcem vás na základe týchto dôvodov, ktoré som uviedol ako jeden z navrhovateľov predloženého návrhu novely Ústavy Slovenskej republiky, požiadať o podporu tohto návrhu. Ďakujem pekne, pán podpredseda.